REGlUGERÐ

**um birtingu upplýsinga úr gagnagrunni almennra fjarskiptaneta**

1. gr.

*Markmið og tilgangur*

Markmið þessarar reglugerðar er að setja ramma um opinberra birtingu tiltekinna upplýsinga um fjarskiptainnviði úr gagnagrunni almennra fjarskiptaneta (GAF). Tilgangur birtingarinnar er að almenningi og öðrum hagaðilum verði aðgengilegar upplýsingar um tegund og gæði fjarskiptatenginga sem eru í boði um land allt. Um er að ræða upplýsingar sem einnig geta komið að notum fyrir stjórnvöld við stefnumótun í fjarskiptum og öðrum málaflokkum.

Opinber birting upplýsinga um fjarskiptainnviði má ekki brjóta í bága við öryggishagmuni. Jafnframt má opinber birting ekki brjóta í bága við hagsmuni þeirra markaðsaðila sem eiga innviði og eiga réttmætra hagsmuna að gæta um að trúnaður ríki um tiltekna þætti varðandi birtingu upplýsinga um viðkomandi innviði.

2. gr.

*Gildissvið*

Reglugerð þessi gildir um þær upplýsingar um fjarskiptainnviði (fjarskiptavirki) sem Póst- og fjarskiptastofnun aflar á grundvelli fjarskiptalaga og talið er að eigi erindi við almenning. Reglugerðin fjallar ekki um birtingu upplýsinga fjarskiptafyrirtækja hvað varðar þær upplýsingar um fjarskiptainnviði og efnisleg grunnvirki sem falla undir gildissvið laga nr. 125/2019 um ráðstafanir til hagkvæmrar uppbyggingar háhraðafjarskiptaneta.

3. gr.

*Réttleiki upplýsinga*

 Póst- og fjarskiptastofnun skal leitast við að hafa upplýsingar í gagnagrunni almennra fjarskiptaneta réttar og áreiðanlegar. Eigendur fjarskiptavirkja sem upplýsingarnar varða skulu hafa frumkvæði að uppfærslu og/eða leiðréttingu ranga eða ófullnægjandi upplýsinga og verða við beiðnum Póst- og fjarskiptastofnunar um uppfærslu upplýsinga eins fljótt og auðið er.

Póst- og fjarskiptastofnun er heimilt að óska eftir upplýsingum frá stjórnvöldum sem annast skráningu staðfanga, þ.e. sveitarfélögum og Þjóðskrá Íslands, sbr. 3. og 4. gr. reglugerðar 577/2017 um skráningu staðfanga.

 Í vefsjá gagnagrunns almennra fjarskiptaneta skal notendum vera kleift að senda með rafrænum hætti ábendingar um mögulegar villur í upplýsingum.

4. gr.

*Umfang og form birtingar*

Upplýsingarnar skal birta á myndrænan hátt í landupplýsingakerfi, þ.e. í vefsjá. Það skal vera hægt að þysja sjónarhorn upplýsinganna niður á tiltekin staðföng (lögheimili eða aðrar byggingar).

5. gr.

*Upplýsingar um fjarskiptanet*

 Upplýsingar um fastanetstengingar skulu vera með þeim hætti að almenningur geti notað þær til að öðlast vitneskju um tegund og gæði þeirra fjarskiptatenginga sem eru í boði á tilteknu staðfangi. Eftirfarandi upplýsingar skal birta:

1. Aðgengi að 30 Mb/s tengingu,
2. Aðgengi að 100 Mb/s tengingu,
3. Aðgengi að 1 Gb/s tengingu,
4. Aðgengi að ljósleiðara,
5. Aðgengi að farsíma og farneti,
6. Talsamband / háhraðanet á vegum utan þéttbýlis,
7. Talsamband / háhraðanet á vegum í yfir 200 m hæð yfir sjávarmáli,
8. Háhraðanet í þéttbýli, á þjóðvegum, fjölsóttum ferðamannastöðum og við strendur landsins,
9. Hlutfall af hafsvæði að 12 mílum kringum landið (landhelgi) sem eigi kost á háhraðafarneti,
10. Hlutfall af hafsvæði að 40 mílum kringum landið (A1) sem eigi kost á háhraðafarneti,
11. Hlutfall af landi þar sem háhraðafarnetsþjónusta er í boði.

Póst- og fjarskiptastofnun skal vinna og uppfæra reglulega tölfræði sem unnin er upp úr upplýsingum samkvæmt 1. mgr. og birta á vefsvæði sínu.

6. gr.

*Upplýsingar um staðsetningu farnetssenda*

Birta skal upplýsingar um staðsetningu farsenda með tilteknum fráviksmörkum frá raunverulegri staðsetningu. Við birtingu upplýsinga um staðsetningu farnetssenda skal Póst- og fjarskiptastofnun útfæra verklag sem tekur tillit til öryggissjónarmiða og mögulegra viðskiptasjónarmiða sem varðað geta slíkar upplýsingar.

7. gr.

*Upplýsingar undanþegnar birtingu*

Óheimilt er að birta GPS hnitaða staðsetningu fjarskiptavirkja eða sýna hnitsettar lagnaleiðir fastaneta. Þegar birtar eru upplýsingar um gerð fjarskiptavirkja skal ekki birta upplýsingar um hvaða fjarskiptafyrirtæki þjónustar fjarskiptavirkið.

8. gr.

*Notendaskilmálar*

Áður en notandi getur skoðað vefsjána skulu honum birtir notendaskilmálar hennar. Til að virkja vefsjána þarf notandinn að samþykkja skilmálana. Í notendaskilmálum skal m.a. kveða á um að einungis sé heimilt að nota upplýsingarnar í lögmætum tilgangi, óheimilt sé að nýta upplýsingarnar í viðskiptalegum tilgangi og afrita eða hlaða þeim niður með rafrænum hætti.

Í notendaskilmálum skal einnig koma fram fyrirvari um réttleika upplýsinga í gagnagrunni almennra fjarskiptaneta þess efnis að upplýsingar í grunninum séu réttar eftir bestu vitund Póst- og fjarskiptastofnunar á hverjum tíma og að hún beri ekki ábyrgð á mögulegum skekkjum og villum sem kunna að vera í upplýsingunum.

9. gr.

*Afhending upplýsinga úr grunninum*

Einstaklingar, lögaðilar og stjórnvöld geta óskað eftir að fá afhentar tilteknar og skýrt afmarkaðar upplýsingar úr gagnagrunni almennra fjarskiptaneta. Slíkri umsókn skulu fylgja upplýsingar um tilgang upplýsingabeiðninnar og fyrirhugaða úrvinnslu upplýsinganna.

Póst- og fjarskiptastofnun getur synjað afhendingu gagna á grundvelli öryggissjónarmiða eða mikilvægra viðskiptasjónarmiða eða ef veigamiklir almannahagsmunir krefjast.

Ekki er heimilt að afhenda upplýsingar sem falla undir 7. gr.

Póst- og fjarskiptastofnun getur hafnað upplýsingabeiðni frá einstaklingum og lögaðilum ef umbeðnar upplýsingar eru ekki fyrirliggjandi eða beiðnin kallar á vinnu stofnunarinnar við að útbúa ný gögn.

11. gr.

*Gildistaka og reglugerðarheimild*

Reglugerð þessi er sett með stoð í 6. mgr. 62. gr. a. í lögum um fjarskipti nr. 81/2003 og öðlast þegar gildi að undangenginni birtingu í Stjórnartíðindum.